
Narva linna Sotsiaalabiametile volituse andmine projekti “Narva Tööharjutus- ja Töötute Aktiviseerimiskeskuse arendamine” elluviimiseks
1. ASJAOLUD JA MENETLUSE KÄIK

20.06.2008. oli Narva Linnavalitsuse poolt esitatud Euroopa Sotsiaalfondi projekt “Narva Tööharjutus- ja Töötute Aktiviseerimiskeskuse arendamine”. Projekti koostamine ja esitamine oli tingitud pikaajaliste töötute suure osakaaluga Ida-Virumma Tööturuameti Narva osakonna arvel. Peamised mitteaktiivsete isikutega seonduvad probleemid on: suur vajadus erinevate eelteenuste vastu enne tööturuteenuste saamist (sotsiaalne rehabilitatsioon, grupinõustamine, psühholoogiline nõustamine jpm.) ning vastava ettevalmistusega spetsialistide puudus.
Projekti üldine eesmärk on: soodustada riskigruppi kuuluvate töötute kiiret ja ulatuslikku tööturule integreerumist tööturuteenuste aktiivse, kvaliteetse ja tulemusliku osutamise kaudu, s.h. tööharjutusteenuse osutamise kaudu. Projektil on ka piirkondlik tähendus – Narva on suurim linn kirdes. Maakonna teiste omavalitsuste elanikud saavad samuti kasutada Narvas loodava keskuse teenuseid Tööturuameti Narva Büroo suunamisel.

Projekti partneriteks ja kaasfinantseerijateks on Narva linn ja Tööturuamet. Projekti üldsumma on 3 540 000 krooni, millest 3 000 000 krooni on Euroopa Sotsiaalfondi toetus ja 540 000 krooni on Eesti avaliku sektori ( Narva linna ja Tööturuamet) finantseering. Narva linna poolne omafinantseering on tagatud Narva Linnavolikogu 19.06.2008.a otsusega nr 231. Projekti tegevuste eeldatav alguskuupäev on 01.09.2008 ja lõppkuupäev 30.11.2008.
Projekti rahastamise osas oli Tööturuameti (kes on ESFi meetme 1.3 “Võrdsed võimalused tööturul” rakendaja) poolt tehtud positiivne otsus 15.08.2008.
Vaatamata sellele, et projektitaotluses on selgelt kirjas, et taotlejaks on Narva Linnavalitsus, projekti elluviijaks on Narva linna Sotsiaalabiamet. Ameti seisukohalt on projekti ladusamaks elluviimiseks mõistlik anda projekti rakendatavale asutusele formaalne volitus projekti tegevuste elluviimiseks. Tuginedes linna kogemustele projektide elluviimisel, on taoline volitus fondide jaoks vajalik rahaliste ülekannete tegemiseks ja aruannete kinnitamiseks.
2. ÕIGUSLIKUD JÄRELDUSED

Vastavalt Kohaliku omavalitsuse korralduse seaduse § 30 lõike 1 punktile 3 “Linnavalitsus lahendab ja korraldab kohaliku elu küsimusi, mis ei kuulu volikogu pädevusse”. Konkreetsete projektide elluviimine ei kuulu Volikogu pädevusse.

3. OTSUS

1. Volitada Narva Sotsiaalabiametit ellu viima projekti “Narva Tööharjutus- ja Töötute Aktiviseerimiskeskuse Arendamine”.

2. Volitus kehtib kuni Narva linna poolsete kohustuste täieliku täitmiseni Tööturuameti ees.

4. RAKENDUSSÄTTED

4.1. Halduskohtumenetluse seadustiku § 9 lõike 1 kohaselt võib käesoleva korralduse peale esitada kaebuse Tartu Halduskohtu Jõhvi kohtumajja 30 päeva jooksul arvates Narva Linnavalitsuse poolt korralduse teatavaks tegemise päevast.

4.2. Korraldus jõustub seadusega sätestatud korras.

